title: 2010/814/EU: A Tanács határozata ( 2010. december 20. ) az Európai Közösség és a Seychelle Köztársaság közötti halászati partnerségi megállapodásban előírt halászati lehetőségek és pénzügyi ellentételezés megállapításáról szóló jegyzőkönyvnek az Európai Unió nevében történő aláírásáról és ideiglenes alkalmazásáról

text:
               30.12.2010

               HU

               Az Európai Unió Hivatalos Lapja

               L 345/1

         A TANÁCS HATÁROZATA
   (2010. december 20.)
   az Európai Közösség és a Seychelle Köztársaság közötti halászati partnerségi megállapodásban előírt halászati lehetőségek és pénzügyi ellentételezés megállapításáról szóló jegyzőkönyvnek az Európai Unió nevében történő aláírásáról és ideiglenes alkalmazásáról
   (2010/814/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 43. cikkére, összefüggésben 218. cikkének (5) bekezdésével,
   tekintettel az Európai Bizottság javaslatára,
   mivel:

               (1)

               A Tanács 2006. október 5-én elfogadta az Európai Közösség és a Seychelle-szigetek között létrejött halászati partnerségi megállapodás megkötéséről szóló 1562/2006/EK rendeletet (1) (a továbbiakban: a partnerségi megállapodás).

               (2)

               A halászati partnerségi megállapodásban előírt halászati lehetőségek és pénzügyi ellentételezés megállapításáról jegyzőkönyvet (a továbbiakban: előző jegyzőkönyv) csatolták a partnerségi megállapodáshoz. Az előző jegyzőkönyv 2011. január 17-én hatályát veszti.

               (3)

               Az Unió a Seychelle-lel tárgyalásokat folytatott egy, a halászati partnerségi megállapodáshoz csatolt új jegyzőkönyvről (a továbbiakban: az új jegyzőkönyv), amely a halászat tekintetében a Seychelle felségterületéhez vagy joghatósága alá tartozó vizeken halászati lehetőségeket biztosít az uniós hajóknak. Az uniós hajók által folytatott halászati tevékenységek zavartalanságának biztosítása érdekében a jegyzőkönyv ideiglenes alkalmazást ír elő.

               (4)

               A tárgyalások lezárásaként a jegyzőkönyvet 2010. június 3-án parafálták és a 2010. október 29-i levélváltással módosították.

               (5)

               A jegyzőkönyvet alá kell írni és ideiglenesen alkalmazni kell az elfogadásához kapcsolódó eljárások befejezésére is figyelemmel,

         ELFOGADTA EZT A HATÁROZATOT:
   1. cikk
   Az Európai Közösség és a Seychelle Köztársaság közötti halászati partnerségi megállapodáshoz csatolt, a halászati lehetőségek és a pénzügyi ellentételezés megállapításáról szóló jegyzőkönyv (a továbbiakban: a jegyzőkönyv) aláírását – annak megkötésére is figyelemmel – az Unió nevében a Tanács jóváhagyja.
   A jegyzőkönyv szövegét csatolták ehhez a határozathoz.
   2. cikk
   A Tanács elnöke felhatalmazást kap, hogy kijelölje a jegyzőkönyvnek az Unió nevében történő aláírására jogosult személy(eke)t, figyelemmel annak megkötésére.
   3. cikk
   A jegyzőkönyvet – annak 13. cikkével összhangban – az aláírásának napjától kezdődően (2) ideiglenesen alkalmazni kell a hivatalos elfogadásához kapcsolódó eljárások befejezésére is figyelemmel.
   4. cikk
   Ez a határozat elfogadásának napján lép hatályba.

      Kelt Brüsszelben, 2010. december 20-án.

            a Tanács részéről

            az elnök

         J. SCHAUVLIEGE

      (1)  HL L 290., 2006.10.20., 1. o.

      (2)  A jegyzőkönyv aláírásának időpontját a Tanács Főtitkársága az Európai Unió Hivatalos Lapjában közzéteszi.
    ---documentbreak---

               30.12.2010

               HU

               Az Európai Unió Hivatalos Lapja

               L 345/3

         JEGYZŐKÖNYV
   az Európai Közösség és a Seychelle Köztársaság közötti halászati partnerségi megállapodásban előírt halászati lehetőségek és pénzügyi ellentételezés megállapításáról
   1. cikk
   Alkalmazási időszak és halászati lehetőségek
   (1)   Egy három (3) éves időszakra vonatkozóan a halászati partnerségi megállapodás 5. cikke alapján engedélyezett halászati lehetőségek a következők:

               a)

               48 óceánjáró kerítőhálós tonhalhalászhajó, és

               b)

               12 felszíni horogsoros hajó.

         (2)   E cikk (1) bekezdését e jegyzőkönyv 5. és 6. cikkének rendelkezéseire is figyelemmel kell alkalmazni.
   (3)   A halászati partnerségi megállapodás 6. cikkének és e jegyzőkönyv 7. cikkének értelmében az Európai Unió valamely tagállamának lobogója alatt hajózó hajók csak akkor végezhetnek halászati tevékenységet Seychelle vizein, ha rendelkeznek az e jegyzőkönyv alapján és a melléklettel összhangban kiállított halászati engedéllyel.
   2. cikk
   Pénzügyi ellentételezés – Fizetési feltételek
   (1)   Az 1. cikkben említett időszakra vonatkozóan a halászati partnerségi megállapodás 7. cikkében említett teljes pénzügyi ellentételezés e jegyzőkönyv teljes időtartamára vonatkozóan 16 800 000 EUR.
   (2)   Ez a teljes pénzügyi ellentételezés a következőkből áll:

               a)

               évi 52 000 tonna referencia-tonnatartalomnak megfelelő évi 3 380 000 EUR Seychelle kizárólagos gazdasági övezetéhez való hozzáférésért, és

               b)

               évi 2 220 000 EUR külön összeg Seychelle halászati ágazati és tengerpolitikájának támogatására és megvalósítására.

         (3)   E cikk (1) bekezdését e jegyzőkönyv 3., 4., 5. és 6. cikkének rendelkezéseire is figyelemmel kell alkalmazni.
   (4)   Az e cikk (2) bekezdésének a) és b) pontjában rögzített teljes összeget (azaz 3 380 000 EUR-t, illetve 2 220 000 EUR-t) az Európai Unió e jegyzőkönyv alkalmazásának időszaka alatt évente megfizeti. Az első évben a fizetést legkésőbb e jegyzőkönyv hatálybalépését követő 30 napon belül, az azt követő években pedig legkésőbb e jegyzőkönyv aláírása időpontjának évfordulóin kell teljesíteni.
   (5)   Ha az uniós hajók által Seychelle kizárólagos gazdasági övezetében halászott tonhal összmennyisége meghaladja az évi 52 000 tonnát, a hozzáférési jogért fizetett éves pénzügyi ellentételezés összege minden egyes további kifogott tonna után 65 EUR-val emelkedik. Az Európai Unió által kifizetett teljes éves összeg azonban nem haladhatja meg a (2) bekezdés a) pontjában jelzett összeg kétszeresét (6 760 000 EUR). Ha az uniós hajók által Seychelle kizárólagos gazdasági övezetében kifogott mennyiségek meghaladják az évi teljes összeg kétszeresének megfelelő mennyiséget, az e határértéket meghaladó mennyiségért járó összeget – a melléklet rendelkezéseivel összhangban – a következő évben kell kifizetni.
   (6)   A 2. cikk (2) bekezdésének a) pontjában meghatározott pénzügyi ellentételezés felhasználását illetően Seychelle kizárólagos hatáskörrel rendelkezik.
   (7)   A pénzügyi ellentételezés összegét Seychelle központi banknál nyitott Seychelle államkincstári számlára kell utalni. A számlaszámot Seychelle hatóságai közlik.
   3. cikk
   A felelősségteljes halászat és a fenntartható halászat előmozdítása Seychelle vizein
   (1)   A jegyzőkönyv hatálybalépésekor, de legkésőbb három hónappal a jegyzőkönyv hatálybalépésének időpontját követően az Európai Unió és Seychelle a halászati partnerségi megállapodás 9. cikkében előírt vegyes bizottság keretében megállapodnak egy többéves ágazati programról és annak részletes végrehajtási szabályairól, ideértve különösen a következőket:

               a)

               a pénzügyi ellentételezésnek a 2. cikk (2) bekezdésének b) pontjában említett külön összege felhasználására vonatkozó éves és többéves iránymutatások;

               b)

               éves és többéves célok, arra vonatkozóan, hogy idővel bevezetésre kerüljön a felelősségteljes és fenntartható halászat, figyelembe véve a nemzeti halászati és tengerpolitika vagy egyéb szakpolitikák keretében Seychelle által megfogalmazott prioritásokat, amelyek a felelősségteljes és fenntartható halászat – ideértve a védett tengeri területeket is – előmozdításához kapcsolódnak, vagy arra hatással vannak;

               c)

               az évente elért eredmények értékelésére szolgáló kritériumok és eljárások.

         (2)   Bármely, a többéves ágazati program tekintetében javasolt módosítást a vegyes bizottság keretében mindkét Félnek jóvá kell hagynia.
   (3)   Seychelle szükség esetén a 2. cikk (2) bekezdésének b) pontjában említett pénzügyi ellentételezésen kívüli minden évben kiegészítő összeget irányozhat elő a többéves program végrehajtására. Az ilyen felhasználásról értesíteni kell az Európai Uniót.
   4. cikk
   Tudományos együttműködés a felelősségteljes halászatért
   (1)   A két Fél vállalja, hogy a seychelle-i vizeken halászó különböző flották közötti hátrányos megkülönböztetés tilalmának elve alapján a szóban forgó vizeken előmozdítja a felelősségteljes halászatot.
   (2)   E jegyzőkönyv időtartama alatt az Európai Unió és Seychelle arra törekednek, hogy figyelemmel kísérjék Seychelle kizárólagos gazdasági övezetében a halászati erőforrások állapotát.
   (3)   Mindkét Fél törekszik az Indiai-óceáni Tonhalbizottság (IOTC) által közzétett, a halászat megóvásával és a felelősségteljes halászati gazdálkodással kapcsolatos határozatok és ajánlások tiszteletben tartására.
   (4)   A két Fél az IOTC keretében tett ajánlások és meghozott határozatok, a rendelkezésre álló legmérvadóbb tudományos szakvélemények és adott esetben a halászati partnerségi megállapodás 4. cikkében meghatározott közös tudományos ülés eredményei alapján a halászati partnerségi megállapodás 9. cikkében előírt vegyes bizottság keretében konzultálhat egymással, és szükség esetén a seychelle-i halászati erőforrások fenntartható kezelését biztosító intézkedésekről állapodhatnak meg.
   5. cikk
   A halászati lehetőségek közös megegyezéssel történő felülvizsgálata
   (1)   Az 1. cikkben említett halászati lehetőségek közös megegyezéssel kiigazíthatók, ha az IOTC ajánlásai és határozatai alátámasztják, hogy az ilyen kiigazítás biztosítja a tonhal és a tonhalfélék fenntartható kezelését az Indiai-óceánon.
   (2)   Ebben az esetben a 2. cikk (2) bekezdésének a) pontjában említett pénzügyi ellentételezés összegét arányosan és időarányosan ki kell igazítani. Az Európai Unió által kifizetett teljes éves összeg azonban nem haladhatja meg a 2. cikk (2) bekezdésének a) pontjában jelzett összeg kétszeresét.
   (3)   A Felek értesítik egymást a halászati politikájukban és szabályozásukban bekövetkezett minden változásról.
   6. cikk
   Új halászati lehetőségek
   (1)   Abban az esetben, ha uniós halászhajók olyan halászati tevékenységeket kívánnak végezni, amelyekről a halászati partnerségi megállapodás 1. cikke nem rendelkezik, a Felek konzultálnak egymással bármely ilyen halászat engedélyezése előtt, és adott esetben megállapodnak az ilyen halászati tevékenységek feltételeiben, illetve ennek megfelelően módosítják e jegyzőkönyvet és annak mellékletét.
   (2)   A Felek ösztönözik a kísérleti halászatot, különösen Seychelle vizeiben élő, kevéssé hasznosított mélytengeri fajokra vonatkozóan. E célból és az egyik Fél kérésére a Felek konzultációt tartanak a vonatkozó fajok, feltételek és egyéb tényezők eseti alapon való meghatározása érdekében.
   (3)   A kísérleti halászatot a Felek az általuk – adott esetben – igazgatási megállapodás keretében jóváhagyott paraméterekkel összhangban folytatják. A kísérleti halászatra vonatkozó engedélyeket legfeljebb 6 hónapos időszakra kell megadni.
   (4)   Amennyiben a Felek úgy ítélik meg, hogy a kísérleti halászati utak jó eredménnyel végződtek, Seychelle kormánya e jegyzőkönyv lejártáig halászati lehetőségeket biztosíthat az uniós halászflotta számára az új fajokra vonatkozóan. A jegyzőkönyv 2. cikke (2) bekezdésének a) pontjában említett pénzügyi ellentételezést ennek megfelelően növelni kell. A hajótulajdonosok díjait és a mellékletben meghatározott feltételeket is ennek megfelelően módosítják.
   7. cikk
   A halászati tevékenységek végzésének feltételei – kizárólagossági záradék
   A halászati partnerségi megállapodás 6. cikkének sérelme nélkül az uniós hajók csak akkor halászhatnak seychelle-i vizeken, ha rendelkeznek Seychelle által e jegyzőkönyv és mellékletei alapján kiállított, érvényes halászati engedéllyel.
   8. cikk
   A pénzügyi ellentételezés kifizetésének felfüggesztése és felülvizsgálata
   (1)   Az e jegyzőkönyv 9. cikkében foglalt rendelkezések ellenére a 2. cikk (2) bekezdésének a) és b) pontjában említett pénzügyi ellentételezést a két Fél közötti konzultációt követően felülvizsgálják vagy felfüggesztik, amennyiben az Európai Unió a felfüggesztés időpontjáig esedékes összegeket teljes egészében kifizette:

               a)

               ha természeti jelenségektől eltérő rendkívüli körülmények megakadályozzák a halászati tevékenységeket Seychelle kizárólagos gazdasági övezetében;

               b)

               a valamelyik Fél szakpolitikai iránymutatásaiban bekövetkező, e jegyzőkönyv alkalmazandó rendelkezéseit érintő jelentős változásokat követően;

               c)

               ha az Európai Unió megállapítja, hogy az emberi jogok elengedhetetlen és alapvető elemeit a cotonoui megállapodás 9. cikkében foglaltak szerint megsértették, az említett megállapodás 8. és 96. cikkében meghatározott eljárást alkalmazva. Ebben az esetben az uniós hajók valamennyi halászati tevékenységét felfüggesztik.

         (2)   Az Európai Unió fenntartja a jogot arra, hogy a 2. cikk (2) bekezdésének b) pontja szerinti külön ellentételezés kifizetését teljesen vagy részben felfüggessze, amennyiben az elvégzett értékelést és az e jegyzőkönyv 3. cikkében előírt vegyes bizottság keretében folytatott konzultációt követően megállapítható, hogy a kapott ágazati szakpolitikai támogatás eredményei a költségvetésben szereplő programozáshoz képest jelentős eltérést mutatnak.
   (3)   A pénzügyi ellentételezés fizetését és a halászati tevékenységeket ismét megkezdik, amint a fent említett körülményeket megelőző helyzet helyreáll, és amennyiben a két Fél abban konzultációt követően megegyezik.
   9. cikk
   A jegyzőkönyv végrehajtásának felfüggesztése
   (1)   E jegyzőkönyv végrehajtását bármely Fél kezdeményezésére, a Felek közötti – a megállapodás 9. cikkében előírt vegyes bizottság keretében történő – konzultációt és megállapodást követően felfüggesztik:

               a)

               ha természeti jelenségektől eltérő rendkívüli körülmények megakadályozzák a halászati tevékenységeket Seychelle kizárólagos gazdasági övezetében;

               b)

               amennyiben az Európai Unió az e jegyzőkönyv 8. cikkében nem szereplő okokból nem teljesíti a 2. cikk (2) bekezdésének a) pontjában előírt kifizetéseket;

               c)

               ha olyan vita merül fel a Felek között e jegyzőkönyv és melléklete értelmezését és végrehajtását illetően, amelyet nem lehet rendezni;

               d)

               ha valamelyik Fél nem tartja be az e jegyzőkönyvben vagy ennek mellékletében meghatározott rendelkezéseket;

               e)

               a valamelyik Fél szakpolitikai iránymutatásaiban bekövetkező, e jegyzőkönyv alkalmazandó rendelkezéseit érintő jelentős változásokat követően;

               f)

               ha valamelyik Fél megállapítja, hogy az emberi jogok elengedhetetlen és alapvető elemeit a cotonoui megállapodás 9. cikkében foglaltak szerint megsértették, az említett megállapodás 8. és 96. cikkében meghatározott eljárást alkalmazva;

               g)

               amennyiben nem tartják be a Nemzetközi Munkaügyi Szervezetnek (ILO) a munkahelyi alapvető elvekről és jogokról szóló nyilatkozatát, a halászati partnerségi megállapodás 3. cikkének (5) bekezdésében előírtak szerint.

         (2)   A jegyzőkönyv végrehajtásának felfüggesztéséhez az érintett Fél a felfüggesztés hatálybalépésének időpontja előtt legalább három hónappal írásbeli értesítést küld szándékáról.
   (3)   A végrehajtás felfüggesztése esetén a Felek folytatják a konzultációt a vita békés rendezése érdekében. Amennyiben sikerül a vitát rendezni, e jegyzőkönyv végrehajtása újból megkezdődik, és a pénzügyi ellentételezés összege arányosan és időarányosan csökken annak az időszaknak megfelelően, amelynek során e jegyzőkönyv végrehajtását felfüggesztették.
   10. cikk
   Nemzeti jog
   (1)   Az európai uniós hajók seychelle-i vizeken végzett tevékenységei Seychelle törvényeinek és rendeleteinek a hatálya alá tartoznak, kivéve, ha ez a jegyzőkönyv és melléklete erről másképpen rendelkezik.
   (2)   Seychelle hatóságai a halászati politikát érintő minden változásról vagy új jogszabályról értesítik az Európai Bizottságot.
   11. cikk
   Időbeli hatály
   Ez a jegyzőkönyv és melléklete a 13. cikk szerinti ideiglenes alkalmazásuktól számítva három (3) évig alkalmazandó, kivéve, ha ezeket a 12. cikkel összhangban felmondják.
   12. cikk
   Felmondás
   (1)   E jegyzőkönyv felmondásához az érintett Fél legalább hat hónappal a felmondás hatálybalépésének időpontja előtt írásban értesíti a másik felet erre irányuló szándékáról.
   (2)   Az előző bekezdésben említett értesítés elküldése után a Felek konzultációt kezdenek.
   13. cikk
   Ideiglenes alkalmazás
   Ez a jegyzőkönyv és melléklete aláírásuk napjától ideiglenesen alkalmazandó.
   14. cikk
   Hatálybalépés
   Ez a jegyzőkönyv és melléklete azon a napon lép hatályba, amikor a Felek értesítik egymást a hatálybalépéshez szükséges eljárások befejezéséről.
   MELLÉKLET

      AZ UNIÓS HAJÓK ÁLTAL SEYCHELLE-I VIZEKEN FOLYTATOTT HALÁSZATI TEVÉKENYSÉGRE IRÁNYADÓ FELTÉTELEK

   I.   FEJEZET

      GAZDÁLKODÁSI INTÉZKEDÉSEK

      1.   SZAKASZ

         Halászati engedélyek kérelme és azok kiadása

               1.

               Az Európai Unió és a Seychelle Köztársaság között létrejött halászati partnerségi megállapodásban előírt halászati lehetőségek és pénzügyi ellentételezés szóló jegyzőkönyv értelmében a seychelle-i vizeken való halászatra csak jogosult uniós hajók kaphatnak engedélyt.

               2.

               „Halászati engedély”: halászati tevékenységek végzésére való jogosultság vagy engedély egy meghatározott időszakban vagy területen, illetve egy adott halászat vonatkozásában.

               3.

               Ahhoz, hogy egy uniós hajó jogosult legyen, sem a hajó tulajdonosa, sem a parancsnok, sem maga a hajó nem lehet eltiltva a Seychelle-nél folytatott halászattól. Helyzetük a seychelle-i jogszabályok szerint rendezett, és minden korábbi, az Európai Unióval kötött megállapodás keretében Seychelle partjainál folytatott halászati tevékenységükből eredő kötelezettségnek eleget tettek. Ezenkívül a halászati engedélyek vonatkozásában be kell tartaniuk az 1006/2008 tanácsi rendeletet.

               4.

               Minden halászati engedélyt kérő uniós hajót egy a Seychelle-n lakóhellyel rendelkező megbízott képvisel. A megbízott nevét és címét fel kell tüntetni a kérelemben.

               5.

               Az Európai Unió illetékes hatóságai legalább 20 nappal az engedély érvényességi időpontja előtt benyújtják a halászati partnerségi megállapodás 2. cikkében meghatározott seychelle-i hatáskörrel rendelkező hatóságnak minden olyan hajó halászati engedély iránti kérelmét, amely a halászati partnerségi megállapodás keretében halászni szándékozik.

               6.

               Abban az esetben, ha nem nyújtottak be az 5. pont szerint halászati engedély iránti kérelmet az érvényességi időpont előtt, a hajó tulajdonosa az érvényességi idő alatt, legkésőbb 20 nappal a halászati tevékenységek megkezdése előtt is benyújthatja a kérelmet az EU útján. Ilyen esetekben a hajótulajdonosok a halászati engedély teljes érvényességi idejére a teljes díjakat megfizetik.

               7.

               Minden halászati engedély iránti kérelmet az 1. függelékben szereplő mintának megfelelő nyomtatványon kell benyújtani a seychelle-i hatáskörrel rendelkező hatósághoz, és minden kérelemhez csatolni kell:

                           a.

                           a halászati engedély érvényességi időszakára esedékes díj befizetéséről szóló igazolást;

                           b.

                           minden olyan egyéb iratot vagy tanúsítványt, amelyet a jegyzőkönyv értelmében a hajó típusa szerint alkalmazandó különös rendelkezések alapján megkövetelnek.

               8.

               A díjat a seychelle-i hatóságok által megjelölt számlára kell befizetni.

               9.

               A díjak a kikötői illeték és a szolgáltatási díjak kivételével minden nemzeti és helyi adót magukban foglalnak.

               10.

               A halászati engedélyeket valamennyi hajóra vonatkozóan a seychelle-i hatáskörrel rendelkező hatóságok adják ki a hajótulajdonosok vagy azok ügynökei részére a fenti 7. pontban említett iratok átvételét követő 15 napon belül.
               Ezekről a halászati engedélyekről másolatot kell küldeni az Európai Unió seychelle-i delegációjának.

               11.

               A halászati engedélyt egy meghatározott hajó nevére állítják ki, és az nem ruházható át, az alábbi 12. pontban meghatározott vis maior esetét kivéve.

               12.

               Igazolt vis maior esetén az Európai Unió kérésére a hajó halászati engedélye az érvényességi idő hátralévő részére újabb díj fizetése nélkül átruházható egy másik, hasonló jellemzőkkel rendelkező, jogosult hajóra. Horogsoros hajókra vonatkozóan azonban, ha a helyettesítő hajó bruttó tonnatartalma nagyobb, a különbséget időarányosan meg kell fizetni.

               13.

               Az érvénytelenített halászati engedélyt az első hajó tulajdonosának vagy ügynökének az Európai Unió seychelle-i delegációján keresztül vissza kell adnia a seychelle-i hatáskörrel rendelkező hatóságnak.

               14.

               Az új halászati engedély azon a napon lép hatályba, amikor a hajótulajdonos az érvénytelenített halászati engedélyt visszaadja seychelle-i hatóságnak. Az Európai Unió seychelle-i delegációját tájékoztatni kell a halászati engedély átruházásáról.

               15.

               Az e melléklet VII. fejezete – Ellenőrzés – 1. pontjában foglaltak sérelme nélkül a halászati engedélyt mindig a hajó fedélzetén kell tartani.

      2.   SZAKASZ

         A halászati engedély feltételei díjak és előlegek

               1.

               A halászati engedély egy évig érvényes a jegyzőkönyv ideiglenes alkalmazásának kezdetétől, és a fenti 1. szakaszban meghatározott kérelmezési feltételek teljesítése esetén megújítható.

               2.

               A halászati engedélyeket a hatáskörrel rendelkező seychelle-i hatóságok az alábbiak szerint bocsátják ki:

                           a)

                           Kerítőhálós tonhalhalászhajók:

                                       —

                                       hajónként és évenként 61 000 EUR-t kitevő átalányösszeg, amely két részletben fizetendő:

                                       —

                                       50 % a halászati engedély kérelmezésekor;

                                       —

                                       és 50 % a halászati engedély érvényességi idejének kezdete utáni száz (100) napon belül.

                                       —

                                       Kalózkodáshoz kapcsolódó olyan rendkívüli körülmények esetén, amelyek olyan komoly biztonsági fenyegetést jelentenek a halászati partnerségi megállapodás szerint tevékenységet folytató hajók számára, amely azokat az Indiai-óceán elhagyására kényszeríti, a két Fél eseti alapon, a hajótulajdonosok Európai Bizottságon keresztül megküldött egyedi kérelmei alapján elemzi annak a lehetőségét, hogy időarányos fizetést alkalmazzanak.

                           b)

                           Horogsoros hajók (250 BRT felett):

                                       —

                                       az érvényességi idő kezdete előtt fizetendő 4 200 EUR, amely tonnánként 35 EUR-nak felel meg a seychelle-i partoknál kifogott 120 tonna tonhalra és tonhalfélékre vonatkozóan;

                           c)

                           Horogsoros hajók (250 BRT alatt):

                                       —

                                       az érvényességi idő kezdete előtt fizetendő 3 150 EUR, amely tonnánként 35 EUR-nak felel meg a seychelle-i partoknál kifogott 90 tonna tonhalra és tonhalfélékre vonatkozóan.

               3.

               Ha a horogsoros hajók fogásai meghaladják a fent meghatározott mennyiségeket, a hajótulajdonosok a megfelelő, ugyanolyan mértékű, tonnánként 35 EUR összegű pótbefizetéseket a díjkimutatás kézhezvétele után legkésőbb ugyanazon év június 30-ig teljesítik a hatáskörrel rendelkező seychelle-i hatóságok részére a seychelle-i hatóságok által meghatározott bankszámlára.
               Ha az alábbi 6. pontban említett végleges kimutatás a 3. pontban a horogsoros hajókra vonatkozóan említett előlegnél kisebb összeget állapított meg, a hajótulajdonosok nem kaphatják vissza a különbözetet.

               4.

               A seychelle-i hatóságok az uniós hajók által benyújtott fogási nyilatkozatok és a seychelle-i hatóságok birtokában lévő egyéb információk alapján összeállítják az előző naptári évre szóló díjkimutatást.

               5.

               A kimutatást a tárgyév március 31. előtt megküldik a Bizottságnak. A Bizottság április 15. előtt egyidejűleg továbbítja azt a hajótulajdonosoknak és az érintett tagállamok nemzeti hatóságainak.

               6.

               Ha a hajótulajdonosok nem értenek egyet a seychelle-i hatóságok által benyújtott kimutatással, konzultálhatnak a fogási statisztikák ellenőrzésében illetékes tudományos intézetekkel, pl. az IRD-vel (Institut de Recherche pour le Développement), az IEO-val (Instituto Español de Oceanografía) és az IPIMAR-ral (Instituto Portuguęs de Investigaçăo das Pescas e do Mar), majd ezt követően egyeztetnek a seychelle-i hatáskörrel rendelkező hatóságokkal – amelyek erről tájékoztatják a Bizottságot – annak érdekében, hogy az adott év május 31. napja előtt elkészítsék a végleges kimutatást. A hajótulajdonosok által a fenti időpontig tett észrevételek hiányában a seychelle-i hatóságok által benyújtott kimutatás véglegesnek tekintendő.

      3.   SZAKASZ

         Ellátóhajók

               1.

               Az uniós halászhajókat támogató, tevékenységüket e jegyzőkönyv szerint folytató ellátóhajókra ugyanazok a rendelkezések, díjak és feltételek vonatkoznak, mint amelyek seychelle írott törvényei szerint más ilyen hajókra alkalmazandók.

               2.

               Az Európai Unió valamely tagállamának lobogója alatt hajózó ellátóhajókra a halászati engedély iránti kérelmek átruházását szabályozó, a fenti 1. szakaszban leírt eljárás vonatkozik, olyan mértékig, amennyiben az alkalmazandó rájuk.

         II.   FEJEZET

      HALÁSZATI ÖVEZETEK

   A Seychelle-en folytatott kisüzemi halászatra gyakorolt kedvezőtlen hatás elkerülése érdekében az uniós hajók által folytatott halászati tevékenység nem engedélyezett a seychelle-i jogszabályokban meghatározott korlátozott vagy tiltott övezetekben, illetve a seychelle-i hatóságok által elhelyezett, halak csoportosulását előidéző azon eszközök körüli három tengeri mérföld sugarú körben, amelyek földrajzi helyzetét közölték a hajótulajdonosok képviselőivel vagy ügynökeivel.
   III.   FEJEZET

      ELLENŐRZÉS

      1.   SZAKASZ

         Fogásnyilvántartás

               1.

               Minden olyan hajó, amelynek a halászati partnerségi megállapodás keretében engedélyezték Seychelle vizein való halászatot, fogásait az alábbi szabályok szerint köteles közölni a hatáskörrel rendelkező seychelle-i hatósággal:

                           1.1.

                           Seychelle vizein halászati engedéllyel rendelkező európai uniós hajók Seychelle vizein megtett minden egyes útra vonatkozóan naponta kötelesek kitölteni a 2. és 3. függelékben található fogási nyilatkozat formanyomtatványát. A formanyomtatványt fogás hiányában is ki kell tölteni. A nyomtatványt olvashatóan kell kitölteni, és a hajó parancsnokának vagy képviselőjének alá kell írnia.

                           1.2.

                           A 1.1. és 1.3. pontban említett fogási nyilatkozat benyújtása során az európai uniós hajók az alábbiak szerint járnak el:

                                       —

                                       abban az esetben, ha Port Victoria kikötőjébe futnak be, a megérkezéstől számított öt (5) napon belül, de mindenképpen a kikötő elhagyása előtt – attól függően, hogy melyik esemény következik be előbb – benyújtják a kitöltött formanyomtatványt a seychelle-i hatóságoknak;

                                       —

                                       minden egyéb esetben a kitöltött formanyomtatványt bármelyik, Port Victorián kívüli kikötőbe történő megérkezésüktől számított tizennégy (14) napon belül elküldik a seychelle-i hatóságokinak.

                           1.3.

                           A fogási nyilatkozat formanyomtatványainak másolatait egyidejűleg meg kell küldeni az I. fejezet 2. szakaszának 6. pontjában említett tudományos intézeteknek is, a fenti 1.2. pontban előírt időtartamon belül.

               2.

               Azokra az időszakokra vonatkozóan, amikor a hajó nem Seychelle kizárólagos gazdasági övezetében tartózkodik, a fent említett fogási nyilatkozatban fel kell tüntetni a „Seychelle-i vizeken kívül” bejegyzést.

               3.

               A Felek olyan fogási adatnyilvántartó rendszer bevezetésére törekednek, amely kizárólag a fent említett összes információ elektronikus cseréjén alapul. A két Fél megfontolja, hogy a fogási nyilatkozat papíralapú változatát a lehető leghamarabb felváltsa annak elektronikus változatával.

               4.

               Miután a fogások bejelentésének elektronikus rendszerét végrehajtják, a fogásokat műszaki problémák vagy meghibásodás esetén a fenti 1. pont szerint kell bejelenteni.

      2.   SZAKASZ

         A fogások közlése: seychelle vizeire történő belépés és az onnan való kilépés

               1.

               Egy európai uniós hajó által végzett halászat időtartama e melléklet alkalmazásában a következők szerint kerül megállapításra:

                           —

                           vagy seychelle-i vizekre való belépés és az onnan való kilépés közötti időtartam;

                           —

                           vagy seychelle-i vizekre való belépés és egy átrakodás közötti időtartam;

                           —

                           vagy seychelle-i vizekre való belépés és Seychelle partján történő kirakodás közötti időtartam.

               2.

               Az európai uniós hajók seychelle-i vizekre történő be- vagy onnan való kilépési szándékukról a be- vagy kilépés előtt legalább három (3) órával értesítik seychelle-i hatóságokat, seychelle-i vizeken folytatott halászati tevékenységük ideje alatt pedig háromnaponta értesítést küldenek az ezen időszakban fogott halzsákmányról.

               3.

               A be/kilépés bejelentésekor valamennyi hajó közli a jelentés időpontjában elfoglalt földrajzi helyzetét, valamint a fedélzeten tartott fogások mennyiségét és azok fajok szerinti megoszlását. Ezeket a jelentéseket az 5. függelékben meghatározott formanyomtatványon kell elküldeni telefax vagy e-mail útján az ott megadott címekre. Seychelle-i hatóságok azonban a rádió útján történő bejelentés engedélyezésével e kötelezettség alól felmenthetik azokat a felszíni horogsoros hajókat, amelyek nem rendelkeznek az ehhez szükséges távközlési berendezésekkel.

               4.

               Ha egy európai uniós halászhajóról megállapítást nyer, hogy a hatáskörrel rendelkező seychelle-i hatóságok értesítése nélküli halászati tevékenységet folytat, az érintett hajót halászati engedéllyel nem rendelkező hajónak kell tekinteni. Ilyen esetekben a VIII. fejezet 1.1. pontjában említett szankciók alkalmazandók.

      3.   SZAKASZ

         Kirakodás

               1.

               Minden olyan hajónak, amely seychelle-i kikötőben kívánja kirakodni a fogását, legalább 24 órával korábban az alábbi információkat kell közölnie a hatáskörrel rendelkező seychelle-i hatóságokkal:

                           —

                           a kirakodó halászhajók neve;

                           —

                           a kirakodni szándékozott mennyiség tonnában, fajonkénti bontásban;

                           —

                           a kirakodás napja;

                           —

                           a kirakodott fogás címzettje.

               2.

               A kerítőhálós tonhalhalászhajók törekednek arra, hogy nemzetközi piaci áron tonhallal lássák el Seychelle konzervgyárait és/vagy a helyi ipart.

               3.

               A Port Victoriában kirakodó kerítőhálós tonhalhalászhajók törekednek arra, hogy járulékos halfogásaikat helyben, helyi piaci áron elérhetővé tegyék.

      4.   SZAKASZ

         Átrakodás

               1.

               Minden olyan hajónak, amely Seychelle-i vizeken kívánja átrakodni a fogásait, ezt a műveletet Seychelle-szigeteki kikötőben kell elvégeznie. A tengeren végzett átrakodás tilos, és az e rendelkezést megsértő személyek seychelle-i jog által előírt szankciókkal sújthatók.

               2.

               A hajók tulajdonosai vagy azok ügynökei legalább 24 órával előre bejelentik a seychelle-i hatáskörrel rendelkező hatóságoknak a következő információkat:

                           —

                           az átrakodó halászhajók neve,

                           —

                           a szállítóhajók neve,

                           —

                           az átrakodni szándékozott mennyiség tonnában, fajonkénti bontásban és

                           —

                           az átrakodás napja.

               3.

               Az átrakodást a seychelle-i vizek elhagyásának kell tekinteni. A hajók fogási nyilatkozataikat ezért kötelesek benyújtani a seychelle-i hatáskörrel rendelkező hatóságokhoz.

      5.   SZAKASZ

         Hajómegfigyelési rendszer

   A hajókat az alábbi rendelkezésekkel összhangban – hátrányos megkülönböztetés nélkül – hajómegfigyelési rendszerek segítségével is nyomon kell követni.

               1.

               A műholdas megfigyelés céljából a seychelle-i hatóságok a lobogó szerinti államok halászati felügyelő központjaival (FMC-k) közlik a seychelle-i vizek koordinátáit (földrajzi szélesség és hosszúság).
               A seychelle-i hatóságok ezeket az adatokat elektronikus formátumban, tizedfokokban kifejezve továbbítják, a Wgs-84 rendszerben.

               2.

               A seychelle-i hatóságok és a nemzeti FMC-k https-formátumban – vagy adott esetben egyéb titkos kommunikációs protokoll segítségével – a 4. és 6. pontban meghatározott feltételeknek megfelelően információt cserélnek elektronikus címükről, illetve a saját nemzeti halászati felügyelő központjukban alkalmazandó előírásokról. Ezek az adatok – lehetőség szerint – tartalmazzák az FMC-k közötti általános kommunikációhoz használatos neveket, telefon-, telex- és telefaxszámokat, valamint elektronikus címeket (internet).

               3.

               A hajók földrajzi helyzetét 100 méternél kisebb hibahatárral és 99 %-os megbízhatósági intervallummal kell meghatározni.

               4.

               Ha egy, az EU és Seychelle közötti halászati partnerségi megállapodás keretében halászó hajó belép Seychelle vizeire, a lobogó szerinti állam halászati felügyelő központja a későbbi helyzetmeghatározási jelentéseket valós időben, legalább óránként (gyakoriság) közli a seychelle-i FMC-vel. Ezek az üzenetek helyzetmeghatározási jelentésként azonosíthatók.
               A közlések gyakoriságát meg lehet változtatni legfeljebb 30 perces gyakoriságig, amennyiben határozottan bizonyítható, hogy a hajó jogsértést követ el.

                           4.1.

                           Az ilyen bizonyítékot Seychelle FMC-je a gyakoriság megváltoztatására irányuló kérelemmel együtt benyújtja a lobogó szerinti állam FMC-je és az Európai Bizottság részére. Az FMC a kérelem kézhezvétele után valós időben, haladéktalanul elküldi az adatokat Seychelle FMC-jének.

                           4.2.

                           Seychelle FMC-je a megfigyelési eljárás végén haladéktalanul értesíti a lobogó szerinti állam FMC-jét és az Európai Bizottságot.

                           4.3.

                           A lobogó szerinti állam FMC-jét és az Európai Bizottságot tájékoztatni kell a fenti 4.2. pont szerinti különleges kérelmen alapuló minden vizsgálati eljárás nyomon követéséről.

               5.

               A 4. pontban említett üzeneteket elektronikusan kell továbbítani https-formátumban, vagy egyéb titkos kommunikációs protokoll segítségével, feltéve, hogy a vonatkozó FMC-k arról korábban megállapodtak. Minden üzenet automatikusan, valós időben továbbítódik, a 4. pontban megadott definíciókkal összhangban.
               A hajóknak tilos kikapcsolniuk a műholdas nyomkövető berendezést vagy akadályozniuk annak működését, amikor a seychelle-i vizeken halásznak.

               6.

               Műszaki probléma vagy a halászhajó fedélzetére telepített műholdas nyomkövető rendszer meghibásodása esetén az adott hajó parancsnoka a 4. pontban meghatározott információkat telefaxon vagy e-mailben közli az érintett lobogó szerinti állam FMC-jével, onnan kezdve, hogy észlelik a hibát vagy meghibásodást, vagy hogy a hatáskörrel rendelkező seychelle-i hatóságok értesítették a hajó tulajdonosát vagy parancsnokát. Ilyen körülmények között globális helymeghatározási jelentést elegendő négyóránként küldeni, amíg a hajó Seychelle vizein tartózkodik. Ez a műholdas helymeghatározási jelentés magában foglalja a hajónak az adott négyórás időszakban a parancsnok által óránként rögzített földrajzi helyzetét. A lobogó szerinti állam halászati felügyelő központja vagy a halászhajó azonnal megküldi ezeket az üzeneteket seychelle-i FMC-nek. Szükség vagy kétely esetén a seychelle-i hatáskörrel rendelkező hatóság egy adott hajótól kérheti a helyzetmeghatározási jelentés óránként történő küldését. A meghibásodott berendezést meg kell javítani vagy ki kell cserélni, amint a hajó befejezi a halászati útját. A hajó nem indulhat újabb halászati útra, amíg a berendezés javítása vagy cseréje meg nem történt.

               7.

               A hajómegfigyelési rendszert alkotó hardver- és szoftverösszetevőknek védettnek kell lenniük a manipulációtól, azaz nem tehetik lehetővé hamis földrajzi helyzet bevitelét vagy törlését, valamint azok nem állíthatók át manuálisan. A rendszernek a környezeti viszonyoktól függetlenül mindig teljesen automatikusnak és működőképesnek kell lennie. Tilos a műholdas nyomkövető rendszer megsemmisítése, megrongálása, üzemképtelenné tétele vagy működésének bármilyen egyéb módon történő befolyásolása.
               A parancsnok gondoskodik különösen arról, hogy:

                           —

                           az adatokat ne módosítsák,

                           —

                           a műholdas nyomkövető berendezés antennáját vagy antennáit semmi se zavarja,

                           —

                           a műholdas nyomkövető berendezések áramellátását semmi se szakítsa meg,

                           —

                           a hajót nyomon követő eszközt ne távolítsák el a hajóról vagy onnan, ahová azt először felszerelték,

                           —

                           a hajót nyomon követő eszköz minden cseréjéről azonnal értesítsék a seychelle-i hatáskörrel rendelkező hatóságokat.

                     A fenti kötelezettségek bármilyen megsértése esetén a parancsnok ellen Seychelle írott törvényei szerint eljárás indulhat.

               8.

               A lobogó szerinti államok halászati felügyelő központjai egyórás időközönként ellenőrzik hajóik földrajzi helyzetét, amikor azok Seychelle vizein tartózkodnak. Ha a hajók nyomkövetése nem a tervezett feltételeknek megfelelően zajlik, a seychelle-i FMC-t haladéktalanul értesíteni kell, és a 6. pontban előírt eljárás alkalmazandó.

               9.

               A vonatkozó FMC-k és a seychelle-i FMC együttműködnek e rendelkezések végrehajtása érdekében. Ha a seychelle-i FMC megállapítja, hogy a lobogó szerinti állam a 4. pontban előírtaktól eltérően nem közli az adatokat, erről haladéktalanul értesíti a vonatkozó FMC-t. Az értesítés kézhezvételét követően az utóbbi Fél huszonnégy (24) órán belül válaszol, tájékoztatva a seychelle-i felügyelő központot az adatküldés elmaradásának okairól, és ésszerű határidőt tűz ki az e rendelkezéseknek való megfelelésre. Amennyiben az adott Fél e határidőn belül nem tesz eleget a rendelkezések betartásának, a két FMC írásban vagy az e rendelkezések 13. pontjában előírtak szerint rendezi az ilyen problémákat.

               10.

               Az e rendelkezésekkel összhangban továbbított ellenőrzési adatokat a hatáskörrel rendelkező seychelle-i hatóságok kizárólag ellenőrzési, gazdálkodási, nyomonkövetési és végrehajtási célokból használhatják. Ezek az adatok semmilyen körülmények között sem közölhetők illetéktelen harmadik felekkel, kivéve, ha a lobogó szerinti állam ehhez eseti alapon írásban hozzájárul, vagy egy seychelle-i bíróság ezt elrendeli.

               11.

               A Felek megállapodnak abban, hogy bármely Fél kérésre kicserélik a műholdas nyomkövető berendezésre vonatkozó információkat annak igazolására, hogy e rendelkezések alkalmazásában minden berendezés teljesen megfelel a másik Fél követelményeinek.

               12.

               A Felek megegyeznek abban, hogy e rendelkezéseket szükség esetén felülvizsgálják, ideértve az egyes hajóknál felmerült meghibásodások vagy rendellenességek vonatkozó elemzését is. A seychelle-i hatóságok minden ilyen esetben a felülvizsgálati ülés előtt legalább 15 nappal értesítik a lobogó szerinti uniós tagállamokat és az Európai Bizottságot.

               13.

               Az e rendelkezések értelmezésére vagy alkalmazására vonatkozó bármely vita esetén a Felek a halászati partnerségi megállapodás 9. cikkében előírt vegyes bizottság keretében konzultálnak egymással.

         IV.   FEJEZET

      TENGERÉSZEK FELVÉTELE

               1.

               Seychelle-i vizeken tett hajóút során valamennyi kerítőhálós tonhalhalászhajó a hajótulajdonos belegyezésével legalább két, a hajó ügynöke által kijelölt tengerészt vesz fel Seychelle hatáskörrel rendelkező hatóságai által átadott jegyzéken szereplő tengerészek közül.

               2.

               A hajótulajdonosok törekszenek további seychelle-i tengerészek felvételére.

               3.

               A hajótulajdonos vagy képviselője közli a seychelle-i hatáskörrel rendelkező hatósággal azon tengerészek nevét és egyéb adatait, akiket felvett az adott hajó fedélzetére, annak megjelölésével, hogy azok a legénységben milyen szerepet töltenek be.

               4.

               A Nemzetközi Munkaügyi Szervezetnek (ILO) a munkára vonatkozó alapelvekről és alapvető jogokról szóló nyilatkozatát teljes egészében alkalmazni kell az európai uniós hajókra felvett tengerészekre. Ez különösen vonatkozik az egyesülési szabadságra, a munkavállalók szervezkedési jogának hathatós elismerésére, valamint a foglalkoztatásból eredő hátrányos megkülönböztetés felszámolására.

               5.

               A helyi tengerészek munkaszerződését – amelynek egy-egy példányát az aláírók megkapják – a seychelle-i hatáskörrel rendelkező hatóságokkal konzultálva a hajótulajdonosok ügynöke(i) és a tengerészek és/vagy szakszervezeteik vagy képviselőik között kell megkötni. Ezek a szerződések biztosítják a tengerészek számára a rájuk vonatkozó társadalombiztosítást, a halál, betegség és baleset esetére szóló biztosítást, valamint a nyugdíjjárulékokat.

               6.

               A seychelle-i tengerészek fizetését a hajótulajdonosok fedezik. A fizetés összegét a hajótulajdonosok vagy ügynökeik és a hatáskörrel rendelkező seychelle-i hatóságok közötti közös megegyezéssel kell megállapítani a halászati engedélyek kiadása előtt. A helyi tengerészek javadalmazási feltételei azonban nem lehetnek kedvezőtlenebbek a hasonló feladatokat ellátó seychelle-i legénységekre alkalmazandó feltételeknél, és semmi esetre sem lehetnek kedvezőtlenebbek az ILO szabályaiban foglaltaknál.

               7.

               Seychelle foglalkoztatásról szóló törvényének végrehajtása és alkalmazása céljából a hajótulajdonos megbízottja a hajótulajdonos helyi képviselőjének minősül. A megbízott és a tengerészek között megkötött szerződés a hazatelepülés feltételeit és a tengerészekre vonatkozó nyugdíjjárulékot is magában foglalja.

               8.

               Valamennyi uniós hajón alkalmazott tengerésznek meg kell jelennie a kijelölt hajó parancsnokánál a felvételére javasolt időpontot megelőző napon. Ha a tengerész nem jelenik meg a felvételére előírt napon és időpontban, a hajótulajdonos automatikusan mentesül a tengerész felvételének kötelezettsége alól.

               9.

               Ha egy kerítőhálós tonhalhalászhajó fedélzetén lévő seychelle-i tengerészek száma az előző pontban említett októl eltérő okból nem éri el az 1. pontban meghatározott legalacsonyabb szintet, minden hajótulajdonos átalányösszeget köteles fizetni, amelynek összege a flottája által seychelle-i vizeken halászattal eltöltött napok számának – az első hajó belépését és az utolsó hajó kilépését véve alapul – és a 20 EUR-ban meghatározott napidíjnak a szorzatával egyenlő. Az átalányösszeget legkésőbb a halászati engedély érvényességi idejének végétől számított 90 napon belül kell megfizetni a seychelle-i hatóságok részére.

               10.

               Ezt az összeget a seychelle-i tengerészek/halászok képzésére fordítják, és azt a seychelle-i hatóságok által megjelölt számlára kell befizetni.

         V.   FEJEZET

      MEGFIGYELŐK

               1.

               Mindkét Fél elismeri, hogy fontos tiszteletben tartani a 10/04. számú IOTC-határozatban a tudományos megfigyelőprogram tekintetében megállapított kötelezettségeket.

               2.

               A szabályozás betartása céljából a megfigyelőkre vonatkozó rendelkezések a következők, kivéve a biztonsági követelmények miatti térbeli korlátozások esetét:

                           2.1.

                           A halászati partnerségi megállapodás keretében Seychelle-i vizeken folytatott halászatra feljogosított hajók a seychelle-i hatóságok által kijelölt, a szabályok betartását ellenőrző megfigyelőket vesznek fel a fedélzetre az alábbiakban meghatározott feltételek szerint:

                                       2.1.1.

                                       A seychelle hatóságainak kérésére az európai uniós halászhajók az említett hatóságok által kijelölt egy vagy – amennyiben a seychelle-i hatóságok helyénvalónak és szükségesnek ítélik – két megfigyelőt vesznek fel a hajóra.

                                       2.1.2.

                                       A seychelle-i hatóságok elkészítik azon hajók jegyzékét, amelyeknek megfigyelőt kell felvenniük, illetve a kijelölt megfigyelők listáját. Ezeket a jegyzékeket naprakészen kell tartani. Azokat elkészítésükkor azonnal, naprakésszé tételüket követően pedig három hónapon belül továbbítani kell az Európai Bizottsághoz.

                                       2.1.3.

                                       A seychelle-i hatóságok legkésőbb 15 nappal a megfigyelő felvételének tervezett időpontja előtt közlik a hajótulajdonossal vagy annak ügynökével a hajó fedélzetére történő felvételre kijelölt megfigyelő nevét.

               3.

               A megfigyelő által a fedélzeten eltöltött idő hosszúságát a seychelle-i hatóságok határozzák meg, ez azonban általában nem haladja meg a feladataik ellátásához szükséges időt. A seychelle-i hatóságok erről tájékoztatják a hajótulajdonosokat vagy ügynökeiket, amikor értesítik őket az érintett hajóra való felvételre kijelölt megfigyelő nevéről.

               4.

               A megfigyelők felvételének feltételeit a kijelölt hajók listájának közlését követően a hajótulajdonosok vagy azok ügynökei és a seychelle-i hatóságok közötti közös megegyezéssel határozzák meg.

               5.

               Az érintett hajótulajdonosok két héten belül, tíz nappal előre közlik, hogy a megfigyelőket mikor és melyik seychelle-i kikötőben kívánják felvenni.

               6.

               Abban az esetben, ha a megfigyelőt külföldön veszik fel, a megfigyelő utazási költségeit a hajó tulajdonosa viseli. Ha egy olyan hajó, amelynek a fedélzetén egy (vagy két) seychelle-i megfigyelő tartózkodik, elhagyja Seychelle vizeit, a hajótulajdonos költségére minden intézkedést meg kell tenni annak biztosítására, hogy a megfigyelőt a lehető leghamarabb hazaszállítsák.

               7.

               Ha a megfigyelő nincs a megbeszélt helyen és időben, és az azt követő tizenkét órán belül sem jelenik meg, a hajótulajdonos automatikusan mentesül azon kötelezettség alól, hogy a megfigyelőt fedélzetére felvegye.

               8.

               A megfigyelőket a fedélzeten tisztként kell kezelni. A megfigyelők a következő feladatokat látják el:

                           8.1.

                           a hajók halászati tevékenységének megfigyelése;

                           8.2.

                           a halászati műveleteket végző hajó földrajzi helyzetének ellenőrzése;

                           8.3.

                           kimutatás készítése a használt halászeszközökről;

                           8.4.

                           a hajónaplóban szereplő, seychelle-i vizeken zsákmányolt fogásokra vonatkozó adatok ellenőrzése;

                           8.5.

                           a járulékos fogások százalékos arányának az ellenőrzése és a visszadobott halak mennyiségének a becslése;

                           8.6.

                           a halászati adatok – ideértve Seychellenél fogott, a fedélzeten lévő halzsákmány és járulékos halfogás mennyiségét – hetente egy alkalommal, faxon, e-mailben vagy más kommunikációs eszközzel történő jelentése.

               9.

               A hajóparancsnok minden ésszerűen kivitelezhető lépést megtesz a megfigyelők fizikai biztonságának és kényelmének biztosítása érdekében, amíg azok a fedélzeten tartózkodnak.

               10.

               Hasonlóképpen – lehetőség szerint – a megfigyelők rendelkezésére bocsátják a feladataik ellátásához szükséges összes eszközt. A parancsnok hozzáférést biztosít számukra a feladataik elvégzéséhez szükséges kommunikációs eszközökhöz, a hajó halászati tevékenységéhez közvetlenül kapcsolódó iratokhoz, beleértve különösen a hajónaplót és a navigációs könyvet, valamint a hajó azon részeihez, amelyek megkönnyítik megfigyelői feladataik teljesítését.

               11.

               A megfigyelők a hajón való tartózkodásuk alatt:

                           11.1.

                           mindent megtesznek annak érdekében, hogy a hajóra való felvételük körülményei, valamint a hajó fedélzetén való tartózkodásuk ne szakítsa meg és ne zavarja a halászati műveleteket,

                           11.2.

                           tiszteletben tartják a hajó fedélzetén található javakat és eszközöket, továbbá az említett hajóhoz tartozó valamennyi irat bizalmas jellegét.

               12.

               A megfigyelési időszak végén, de még a hajó elhagyása előtt a megfigyelők aláírással ellátott tevékenységi jelentést készítenek, amelyet továbbítani kell a seychelle-i hatáskörrel rendelkező hatóságoknak, egy példányt pedig az Európai Bizottságnak. A jelentés egy példányát a megfigyelők kiszállásakor át kell adni a hajóparancsnoknak.

               13.

               A hajótulajdonosok saját költségükre biztosítják a megfigyelőknek a tisztek részére járó feltételek szerinti elszállásolást és étkeztetést.

               14.

               A megfigyelők fizetését és az alkalmazandó adókat a seychelle-i hatáskörrel rendelkező hatóságok fedezik.

         VI.   FEJEZET

      KIKÖTŐI BERENDEZÉSEK, VALAMINT AZ ÁRUK ÉS A SZOLGÁLTATÁSOK IGÉNYBEVÉTELE

   Az uniós hajók törekednek arra, hogy a tevékenységeikhez szükséges összes árut és szolgáltatást Seychelle-en vegyék igénybe. A seychelle-i hatóságok a hajótulajdonosokkal egyetértésben meghatározzák a kikötői berendezések és – ha szükséges – az áruk és szolgáltatások igénybevételére vonatkozó feltételeket.
   VII.   FEJEZET

      ELLENŐRZÉS

   A hajóknak be kell tartaniuk Seychelle halászeszközökre és azok műszaki jellemzőire vonatkozó írott törvényeit és a halászati tevékenységeikre vonatkozó minden egyéb műszaki intézkedést, valamint az Indiai-óceáni Tonhalbizottság állományvédelemre, -gazdálkodásra vonatkozó és egyéb intézkedéseit.
   1.   A hajók jegyzéke
   Az Európai Unió naprakészen tartja azon hajók jegyzékét, amelyek részére e jegyzőkönyv rendelkezéseinek megfelelően halászati engedélyt állítottak ki. Ezt a jegyzéket az elkészítésekor, majd minden egyes naprakésszé tételekor közlik a halászati ellenőrzésért hatáskörrel rendelkező seychelle-i hatóságokkal.
   2.   Ellenőrzési eljárások

               2.1.

               Seychelle vizein halászati tevékenységet folytató európai uniós halászhajók parancsnokai minden seychelle-i tisztviselővel együttműködnek a halászati tevékenységek vizsgálatában és ellenőrzésében.

               2.2.

               A biztonságosabb vizsgálati eljárások megkönnyítése érdekében – a seychelle-i írott törvények rendelkezéseinek sérelme nélkül – a beszállást oly módon kell végrehajtani, hogy az ellenőrhajót és az ellenőröket Seychelle által felhatalmazott tisztviselőkként lehessen azonosítani.

               2.3.

               Seychelle lehetővé teheti az Európai Unió vagy az Európai Unió által kijelölt testület számára, hogy uniós ellenőröket küldjön az európai uniós hajók tevékenységének – ideértve az átrakodást – parti ellenőrzések során való megfigyelésére.

               2.4.

               Az ellenőrzés befejezését követően a vizsgálatban részt vevő minden személy – ideértve a parancsnokot is – aláírja a vizsgálati jelentést, és ahhoz megjegyzéseket fűzhet. A jelentés egy példányát átadják a hajóparancsnoknak.

               2.5.

               E felhatalmazott tisztviselők csak a feladataik elvégzéséhez szükséges ideig maradhatnak a fedélzeten.

         3.   Seychelle valamely kikötőjében ki- vagy átrakodási műveleteket végző európai uniós hajók parancsnokai Seychelle által felhatalmazott tisztviselők részére lehetővé teszik és megkönnyítik e műveletek ellenőrzését. A vizsgálat és az ellenőrzés befejezését követően igazolást kell átadni a hajóparancsnoknak.
   4.   E fejezet rendelkezéseinek be nem tartása esetére Seychelle kormánya fenntartja magának annak jogát, hogy az alakiságok teljesítéséig felfüggessze az adott hajó engedélyét, illetve hogy Seychelle-en hatályos jogszabályokban előírt büntetést alkalmazza. Erről tájékoztatni kell a lobogó szerinti tagállamot és Európai Bizottságot.
   VIII.   FEJEZET

      VÉGREHAJTÁS

   1.   Szankciók

               1.1.

               A fenti fejezetek előírásai közül bármelyiknek, a tengeri élő erőforrások kezelésére és megóvására vonatkozó intézkedéseknek vagy Seychelle írott törvényeinek be nem tartása esetén Seychelle írott törvényeiben megállapított szankciók alkalmazandók.

               1.2.

               A lobogó szerinti tagállamot és az Európai Bizottságot haladéktalanul és teljeskörűen tájékoztatják bármilyen szankcióról és minden azzal kapcsolatos tényről.

               1.3.

               Ha egy szankció felfüggesztésben vagy a halászati engedély visszavonásában nyilvánul meg, a felfüggesztett vagy visszavont halászati engedély érvényességének hátralévő ideje alatt az Európai Bizottság kérhet egy újabb halászati engedélyt – amely egyébként használható lett volna – egy másik hajótulajdonos valamely hajója részére.

         2.   A hajók átvizsgálása és feltartóztatása
   Seychelle hatóságai a halászati partnerségi megállapodás alapján Seychelle kizárólagos gazdasági övezetében az Európai Unió egyik tagállamának lobogója alatt halászó bármely halászhajó átvizsgálásáról és/vagy feltartóztatásáról 48 órán belül tájékoztatják az Európai Unió seychelle-i delegációját és a lobogó szerinti államot, valamint megküldik a vizsgálati jelentés másolatát, részletezve az átvizsgálás és/vagy feltartóztatás körülményeit és okait.
   3.   Információcsere-eljárás átvizsgálás és/vagy feltartóztatás esetén

               3.1.

               Seychelle írott törvényei által az átvizsgálás és/vagy feltartóztatás esetéhez kapcsolódóan előírt, a jogi eljárásokra vonatkozó határidők és eljárások tiszteletben tartása mellett a fenti információ kézhezvételét követően az Európai Bizottság és a seychelle-i hatáskörrel rendelkező hatóságok konzultációs értekezletet tartanak, amelyen az érintett tagállam képviselője is részt vehet.

               3.2.

               Az értekezlet során a Felek kicserélnek egymás között minden olyan iratot vagy információt, amely segíthet tisztázni a megállapított tények körülményeit. A hajótulajdonost vagy ügynökét tájékoztatják az értekezlet kimeneteléről, és az átvizsgálásból és/vagy feltartóztatásból eredő bármely intézkedésről.

         4.   Az átvizsgálás és/vagy feltartóztatás rendezése

               4.1.

               A feltételezett jogsértést meg kell kísérelni békés úton rendezni. Ezt az eljárást az átvizsgálás és/vagy feltartóztatás után legkésőbb három munkanappal le kell zárni, Seychelle írott törvényeivel összhangban.

               4.2.

               Békés rendezés esetén az alkalmazandó bírság összegét Seychelle írott törvényeivel összhangban kell megállapítani. Amennyiben ilyen békés rendezés nem lehetséges, jogi eljárásra kerül sor.

               4.3.

               A hajót felszabadítják és a parancsnokát mentesítik, ha a békés rendezésből fakadó kötelezettségeket teljesítették, a jogi eljárások pedig lezárultak.

         5.   Az Európai Bizottságot az Európai Unió delegációja útján folyamatosan tájékoztatják a kezdeményezett eljárásokról és az alkalmazott büntetésekről.


title: A Tanács határozata (1999. január 25.) az egyrészről az Európai Közösség és tagállamai, másrészről a Chilei Köztársaság között létrejött, a politikai és gazdasági társulás előkészítéséről szóló együttműködési keretmegállapodás megkötéséről

text:
Fontos jogi nyilatkozat

|

31999D0127

Hivatalos Lap L 042 , 16/02/1999 o. 0046 - 0064

		A Tanács határozata(1999. január 25.)az egyrészről az Európai Közösség és tagállamai, másrészről a Chilei Köztársaság között létrejött, a politikai és gazdasági társulás előkészítéséről szóló együttműködési keretmegállapodás megkötéséről(1999/127/EK)AZ EURÓPAI UNIÓ TANÁCSA,tekintettel az Európai Közösséget létrehozó szerződésre és különösen annak 113. és 130y. cikkére, összefüggésben 228. cikke (2) bekezdésének első mondatával és 228. cikke (3) bekezdésének első albekezdésével,tekintettel a Bizottság javaslatára,tekintettel az Európai Parlament véleményére,mivel a Szerződés 130u. cikke rendelkezik arról, hogy a Közösségnek a fejlesztési együttműködést szolgáló politikájával elő kell mozdítania a fejlődő országok fenntartható gazdasági és szociális fejlődését, ezen országok zavartalan és fokozatos világgazdasági integrációját és a szegénység leküzdését;mivel az egyrészről az Európai Közösség és tagállamai, valamint másrészről a Chilei Köztársaság között létrejött, a politikai és gazdasági társulás előkészítéséről szóló együttműködési keretmegállapodást jóvá kell hagyni,A KÖVETKEZŐKÉPPEN HATÁROZOTT:1. cikkAz egyrészről az Európai Közösség és tagállamai, valamint másrészről a Chilei Köztársaság között létrejött, a politikai és gazdasági társulás előkészítéséről szóló együttműködési keretmegállapodást az Európai Közösség nevében a Tanács jóváhagyja.A megállapodás szövegét csatolták e határozathoz.2. cikkA megállapodás 34. cikkében megállapított feltételeknek megfelelően a Tanács elnöke látja el a megállapodás 33. cikkében említett vegyes tanács elnöki tisztségét és a Közösség képviseletét ebben a tanácsban. A Bizottság képviselője – a testületek eljárási szabályzatának megfelelően – látja el a megállapodás 35. cikkében említett együttműködési vegyes bizottság elnöki tisztségét, valamint a megállapodás 37. cikkében említett, kereskedelemmel foglalkozó vegyes albizottság elnöki tisztségét, illetve a Közösség képviseletét ezekben a testületekben.3. cikkA megállapodás 42. cikkében előírt értesítést az Európai Közösség nevében a Tanács elnöke küldi meg.4. cikkEzt a határozatot az Európai Közösségek Hivatalos Lapjában közzé kell tenni.Kelt Brüsszelben, 1999. január 25-én.a Tanács részérőlaz elnökJ. Fischer--------------------------------------------------


title: 2014/643/KKBP: A Politikai és Biztonsági Bizottság EUCAP Sahel Niger/3/2014 határozata ( 2014. július 24. ) az Európai Unió nigeri KBVP-missziója (EUCAP Sahel Niger) vezetője megbízatásának meghosszabbításáról

text:
               6.9.2014

               HU

               Az Európai Unió Hivatalos Lapja

               L 267/5

         A POLITIKAI ÉS BIZTONSÁGI BIZOTTSÁG EUCAP SAHEL NIGER/3/2014 HATÁROZATA
   (2014. július 24.)
   az Európai Unió nigeri KBVP-missziója (EUCAP Sahel Niger) vezetője megbízatásának meghosszabbításáról

      (2014/643/KKBP)

   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 38. cikke harmadik bekezdésére,
   tekintettel az Európai Unió nigeri KBVP-missziójáról (EUCAP Sahel Niger) szóló, 2012. július 16-i 2012/392/KKBP tanácsi határozatra (1) és különösen annak 9. cikke (1) bekezdésére,
   mivel:

               (1)

               A 2012/392/KKBP határozat 9. cikkének (1) bekezdése értelmében a Politikai és Biztonsági Bizottság (PBB) a Szerződés 38. cikkének megfelelően felhatalmazást kap arra, hogy meghozza az EUCAP Sahel Niger misszió politikai ellenőrzésére és stratégiai irányítására vonatkozó megfelelő határozatokat, beleértve a misszióvezető kinevezéséről szóló határozatot.

               (2)

               A PBB 2014. május 6-án elfogadta az EUCAP Sahel Niger/2/2014 határozatot (2), amellyel Filip DE CEUNINCK-et nevezte ki az EUCAP Sahel Niger misszióvezetőjévé a 2014. május 6-tól2014. július 15-ig tartó időszakra.

               (3)

               A Tanács 2014. július 22-én elfogadta a 2014/482/KKBP határozatot (3), amely meghosszabbította az EUCAP Sahel Niger megbízatását 2014. július 16-tól2016. július 15-ig.

               (4)

               An Unió külügyi és biztonságpolitikai főképviselője azt javasolta, hogy a 2014. július 16-tól2015. július 15-ig tartó időszakra hosszabbítsák meg Filip DE CEUNINCK-nek, az EUCAP Sahel Niger misszióvezetőjének megbízatását,

         ELFOGADTA EZT A HATÁROZATOT:
   1. cikk
   A Politikai és Biztonsági Bizottság 2015. július 15-ig meghosszabbítja Filip DE CEUNINCK-nek az Európai Unió nigeri KBVP-missziója (EUCAP Sahel Niger) misszióvezetőjeként betöltött megbízatását.
   2. cikk
   Ez a határozat az elfogadásának napján lép hatályba.
   Ez a határozat 2014. július 16-tól alkalmazandó.

      Kelt Brüsszelben, 2014. július 24-én.

            a Politikai és Biztonsági Bizottság részéről

            az elnök

         W. STEVENS

      (1)  HL L 187., 2012.7.17., 48. o.

      (2)  A Politikai és Biztonsági Bizottság 2014. május 6-i EUCAP Sahel Niger/2/2014 határozata az Európai Unió nigeri KBVP-missziója (EUCAP Sahel Niger) vezetőjének kinevezéséről (HL L 136., 2014.5.9., 26. o.).

      (3)  A Tanács 2014. július 22-i 2014/482/KKBP határozata az Európai Unió nigeri KBVP-missziójáról (EUCAP Sahel Niger) szóló 2012/392/KKBP határozatának módosításáról (HL L 217., 2014.7.23., 31. o.).


               24.3.2017

               HU

               Az Európai Unió Hivatalos Lapja

               C 93/244

         P7_TA(2014)0070
   Végrehajtási intézkedés ellenzésének mellőzése: a polgári légi közlekedéshez kapcsolódó műszaki követelmények és igazgatási eljárások
   Az Európai Parlament határozata a Bizottságnak a polgári légi közlekedéshez kapcsolódó műszaki követelmények és igazgatási eljárások rögzítésére vonatkozó 1178/2011/EU rendeletét módosító bizottsági rendelet tervezete ellenzésének mellőzésére (D029683/02 – 2014/2500(RPS))
   (2017/C 093/41)

      Az Európai Parlament,

               —

               tekintettel a bizottsági rendelet tervezetére (D029683/02,

               —

               tekintettel a polgári repülés területén közös szabályokról és az Európai Repülésbiztonsági Ügynökség létrehozásáról, valamint a 91/670/EGK tanácsi irányelv, az 1592/2002/EK rendelet és a 2004/36/EK irányelv hatályon kívül helyezéséről szóló, 2008. február 20-i 216/2008/EK európai parlamenti és tanácsi rendeletre (1) és különösen annak 7. cikke (5) és (6) bekezdésére,

               —

               tekintettel a fenti rendelet 65. cikkében említett bizottság 2013. október 18-i véleményére,

               —

               tekintettel a Bizottság 2014. január 16-i levelére, amelyben annak kinyilvánítására kéri az Európai Parlamentet, hogy nem ellenzi a rendelet tervezetét,

               —

               tekintettel a Közlekedési és Idegenforgalmi Bizottság által a Bizottsági Elnökök Értekezletének elnökéhez intézett 2014. január 21-i levélre,

               —

               tekintettel a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozat (2) 5a. cikkére,

               —

               tekintettel eljárási szabályzata 88. cikke (4) bekezdésének d) pontjára és 87a. cikkének (6) bekezdésére,

               —

               tekintettel arra, hogy az eljárási szabályzata 87a. cikke (6) bekezdésének harmadik és negyedik francia bekezdésében említett határidőn belül – amely 2014. február 4-én járt le – nem érkezett kifogás,

               1.

               kijelenti, hogy nem ellenzi a bizottsági rendelet tervezetét;

               2.

               utasítja elnökét, hogy továbbítsa ezt a határozatot a Bizottságnak és tájékoztatás céljából a Tanácsnak.

      (1)  HL L 79., 2008.3.19., 1. o.

      (2)  HL L 184., 1999.7.17., 23. o.


title: A Tanács határozata (2000. március 30.) az Európai Közösség és Svájc között levélváltás formájában létrejött, az egységes árutovábbítási eljárásról szóló egyezmény keretében a közös kommunikációs hálózat/közös rendszerinterfész (CCN/CSI) kiterjesztéséről szóló megállapodás megkötéséről

text:
Fontos jogi nyilatkozat

|

32000D0305

Hivatalos Lap L 102 , 27/04/2000 o. 0050 - 0051

		A Tanács határozata(2000. március 30.)az Európai Közösség és Svájc között levélváltás formájában létrejött, az egységes árutovábbítási eljárásról szóló egyezmény keretében a közös kommunikációs hálózat/közös rendszerinterfész (CCN/CSI) kiterjesztéséről szóló megállapodás megkötéséről(2000/305/EK)AZ EURÓPAI UNIÓ TANÁCSA,tekintettel az Európai Közösséget létrehozó szerződésre és különösen annak 133. cikkére, együtt a 300. cikk (2) bekezdésének első mondatával és a 300. cikk (3) bekezdésének első albekezdésével,tekintettel a Bizottság javaslatára,mivel(1) Az EK-EFTA Egységes Árutovábbítási Vegyes Bizottság 1/1999 határozatában [1] előírt számítógépesített árutovábbítási rendszer végrehajtása egy nemzetközi számítógépes hálózat kialakítását követeli meg, amely megteremti az információcsere lehetőségét az egységes árutovábbítási eljárásról szóló, 1987. május 20-án kötött egyezmény [2] (a továbbiakban: az Egyezmény) szerződő felei hatáskörrel rendelkező hatóságai között.(2) Az Európai Közösség már kifejlesztett egy közös kommunikációs hálózatot/közös rendszerinterfészt (CCN/CSI), amely megfelel a szükséges követelményeknek.(3) Az EK-EFTA Egységes Árutovábbítási Vegyes Bizottság 2/1999 határozata [3] előírja, hogy az Egyezmény minden szerződő felének alkalmaznia kell a CCN/CSI-t, továbbá hogy a partnerországok pénzügyi részvételét és más kapcsolódó kérdéseket a Közösség és az egyes partnerországok közötti kölcsönös megállapodásokkal fogják megállapítani.(4) 1999. október 22-én a Tanács felhatalmazta az Európai Közösségek Bizottságát, hogy levélváltás formájában megállapodásról tárgyaljon minden olyan nem közösségi országgal, amely Szerződő Fele az Egyezménynek, a CCN/CSI ezen országokra történő kiterjesztéséről.(5) A Bizottság lefolytatta a CCN/CSI Svájcra történő kiterjesztésére vonatkozó tárgyalásokat.(6) Az e kiterjesztésre vonatkozó, levélváltás formájában kötött megállapodást jóvá kell hagyni,A KÖVETKEZŐKÉPPEN HATÁROZOTT:1. cikkAz Európai Közösség és Svájc között levélváltás formájában létrejött, az egységes árutovábbítási eljárásról szóló egyezmény keretében a közös kommunikációs hálózat/közös rendszerinterfész (CCN/CSI) kiterjesztéséről szóló megállapodást a Közösség részéről a Tanács jóváhagyja.A levélváltás formájában megkötött megállapodás szövegét csatolták e határozathoz.2. cikkA Tanács elnöke felhatalmazást kap, hogy kijelölje a levélváltás formájában kötött megállapodásnak a Közösséget kötelező aláírására feljogosított személyt (személyeket).3. cikkEz a határozat az Európai Közösségek Hivatalos Lapjában való kihirdetése napján lép hatályba.Kelt Brüsszelben, 2000. március 30-án.a Tanács részérőlaz elnökJ. Sócrates[1] HL L 65., 1999.3.12., 50. o.[2] HL L 226., 1987.8.13., 2. o.[3] HL L 119., 1999.5.7., 53. o.--------------------------------------------------


title: A Tanács (EU) 2015/1388 határozata (2015. augusztus 7.) az Európai Unió nevében a Fegyverkereskedelmi Szerződés Részes Államai Konferenciáján az eljárási szabályzat tervezetével kapcsolatban képviselendő álláspont meghatározásáról

text:
               13.8.2015

               HU

               Az Európai Unió Hivatalos Lapja

               L 214/26

         A TANÁCS (EU) 2015/1388 HATÁROZATA
   (2015. augusztus 7.)
   az Európai Unió nevében a Fegyverkereskedelmi Szerződés Részes Államai Konferenciáján az eljárási szabályzat tervezetével kapcsolatban képviselendő álláspont meghatározásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 114. cikkére és 207. cikke (3) bekezdésére, összefüggésben a 218. cikk (9) bekezdésével,
   tekintettel az Európai Bizottság javaslatára,
   mivel:

               (1)

               A Fegyverkereskedelmi Szerződés (a továbbiakban: szerződés) 2014. december 24-én hatályba lépett és azt 26 tagállam ratifikálta. Az Unió nem részes fele a szerződésnek.

               (2)

               A szerződés 17. cikke szerint az ideiglenes titkárságnak – amelyet a szerződés 18. cikke hozott létre – a szerződés hatálybalépésétől számított egy éven belül össze kell hívnia a Részes Államok Konferenciáját. A Részes Államok Konferenciájának a 2015. augusztus 24–27-én tartandó első ülésén konszenzussal el kell fogadnia eljárási szabályzatát.

               (3)

               A szerződés néhány rendelkezése olyan területeket érint, amelyek az Unió kizárólagos hatáskörébe tartoznak, vagy azért, mert a közös kereskedelempolitika hatálya alá tartoznak, vagy pedig azért, mert a hagyományos fegyverek és robbanószerek átadására vonatkozó belső piaci szabályokat érintik.

               (4)

               A Részes Államok Konferenciájának egyebek mellett át kell tekintenie a szerződés végrehajtását, a szerződés végrehajtására és működésére vonatkozó ajánlásokat kell megvizsgálnia és elfogadnia, foglalkoznia kell a szerződés értelmezéséből fakadó kérdésekkel, illetve annak esetleges módosításait is mérlegelheti. Az eljárási szabályzat meghatározza a Részes Államok Konferenciájának működésére és döntéshozatali folyamatára vonatkozó szabályokat többek között olyan területek tekintetében is, amelyek az Unió kizárólagos hatáskörébe tartoznak. Az eljárási szabályzatot ezért a Szerződés 218. cikke (9) bekezdésének értelmében vett, joghatással bíró jogi aktusnak kell tekinteni.

               (5)

               Ennek megfelelően a Tanácsnak meg kell határoznia a szerződés Részes Államainak Konferenciája eljárási szabályzatának elfogadásával kapcsolatos uniós álláspontot, amelyet ezt követően a tagállamoknak az Unió érdekében közösen eljárva kell képviselniük.

               (6)

               A Részes Államok Konferenciája első ülésének alkalmával a tagállamoknak szorosan, tevékenységeiket koordinálva együtt kell működniük egymással és a Bizottsággal e határozat alkalmazása tekintetében,

         ELFOGADTA EZT A HATÁROZATOT:
   1. cikk
   (1)   Az Unió által a szerződésben Részes Államok Konferenciájának eljárási szabályzatával kapcsolatban a Konferencia 2015. augusztus 24–27-i első ülésén képviselendő álláspontnak összhangban kell állnia e határozattal, ideértve annak mellékletét is, és tagállamoknak az Unió érdekében közösen eljárva ezt az álláspontot kell kifejezésre juttatniuk.
   (2)   Az Unió kizárólagos hatáskörébe tartozó kérdések tekintetében a szerződésben részes tagállamok felhatalmazást kapnak, hogy az Unió érdekében közösen eljárva elfogadják az eljárási szabályzatot.
   (3)   A tagállamok szorosan, tevékenységeiket koordinálva együttműködnek egymással és a Bizottsággal e határozat alkalmazása tekintetében.
   Különösen, ha a helyszínen kerül javaslat előterjesztésre, méghozzá olyan kérdésekben, amelyekről még nincs kialakult uniós álláspont és amelyek az Unió kizárólagos hatáskörébe tartoznak, akkor a javaslatra vonatkozó uniós álláspontot az első albekezdésben leírt koordináció révén kell – akár a helyszínen – kialakítani, mielőtt a Részes Államok Konferenciája határozna a javaslatról.
   2. cikk
   Ennek a határozatnak a tagállamok a címzettjei.

      Kelt Brüsszelben, 2015. augusztus 7-én.

            a Tanács részéről

            az elnök

         J. ASSELBORN

      MELLÉKLET
      A Fegyverkereskedelmi Szerződés (a továbbiakban: szerződés) Részes Államai Konferenciájának eljárási szabályzatát tekintve, amely várhatóan a Konferencia 2015. augusztus 24–27-én Mexikóban tartandó első ülésén kerül elfogadásra, a szerződésben részes tagállamok az Unió érdekében közösen eljárva mindent elkövetnek annak érdekében, hogy az Unió érdekei megfelelően képviselve legyenek és biztosan érvényesüljenek, amikor a szerződés Részes Államai Konferenciájának első ülésén elfogadják az eljárási szabályzatot. A tagállamok hangsúlyozottan törekednek arra, hogy az eljárási szabályzat lehetővé tegye, hogy az uniós érdekek megfelelően képviselve legyenek és biztosan érvényesüljenek a Részes Államok Konferenciájának határozataiban.